ભાવનગર જિલ્લામાં ભાજપનો દબદબો રહયો છે. ગત વિધાનસભાની ચૂંટણી વખતે બોટાદ અલગ જિલ્લો ન હતો અને કુલ ૯ સીટ હતી. તેમાંથી માત્ર એક જ સીટ કૉંગ્રેસને મળી હતી. આ વખતે પાટીદાર આંદોલન ચાલી રહ્યુ છે પણ ભાવનગર જિલ્લામાં ભાજપનુ વર્ચસ્વ જળવાઈ રહેશે તેમ રાજકીય વિશ્લેષકોનું માનવુ છે. ભાવનગર જિલ્લાની સાત સીટ છે. ભાવનગર પશ્ચિમની સીટ પર પ્રદેશ પ્રમુખ જીતુ વાઘાણી લડી રહ્યા છે. તેમની સામે કૉંગ્રેસે ક્ષત્રિય આગેવાન દિલીપસિંહ ગોહિલને મૂકયા છે. ભાવનગર ગ્રામ્યની સીટ પર ભાજપ અને કોળી નેતા પરસોત્તમ સોલંકીનુ ભાવિ દાવ પર લાગ્યુ છે. રાજકીય સમીકરણો એવા છે કે ભાવનગર જિલ્લામાં પાટીદાર ફેકટર બહુ અસર નહીં કરે. સૌરભ પટેલને આકોટાને બદલે બોટાદથી ફરી ભાજપે ટિકિટ આપી છે. સૌરભભાઈ માટે ફરી એક વાર રાજકીય કરિયરને આગળ ધપાવવાની તક છે ત્યારે સ્થાનિક મતદારો હવે સૌરભભાઈની પડખે રહેશે કે કેમ તે જોવાનું રહે છે.